Гъуэгуанэ кIыхь
Урысей МВД-м и IэнатIэм хыхьэ Эксперт-криминалист къулыкъур къызэрызэрагъэпэщрэ гъатхэпэм и 1-м илъэс 95-рэ ирикъуащ. Абы теухуа зэIущIэ гуапэ КъБР-мкIэ МВД-м щекIуэкIащ.
IуэхущIапIэм и лэжьакIуэхэм, ветеранхэм я махуэшхуэмкIэ ехъуэхъуащ къэрал кIуэцI IуэхухэмкIэ министру КъБР-м щыIэ полицэм и генерал-лейтенант Васильев Сергей. Криминалист-эксперт къулыкъум и зэфIэувэныгъэм, игъуэта зыужьыныгъэм тепсэлъыхьащ, иджы ар къалэн куэд зэфIэзых министерствэм и IэнатIэу зэрыщытыр къыхигъэщащ абы къызэхуэсахэм защыхуигъазэм.
Мы зэманым эксперт-криминалистхэм я IэщIагъэм фIыуэ хащIыкIыу, ветеранхэм я Iэзагъэр къагъэсэбэпу, сыт и лъэныкъуэкIи къызэгъэпэщауэ, ехъулIэныгъэфIхэр яIэу я къулыкъу къалэныр зэфIагъэкI. Министрым жиIащ адэкIи я пщэрылъхэм зэрыпэлъэщынур, и чэзум икIи екIуу зэрызэфIахынур и фIэщ зэрыхъур. Зи махуэшхуэр зыгъэлъапIэхэм узыншагъэ быдэ, гъащIэ кIыхь, насып, зэIузэпэщыгъэ яIэмэ, ехъулIэныгъэщIэхэр зыIэрагъэхьэмэ зэригуапэри жиIащ.
КъБР-м щыIэ МВД-м и эксперт-криминалист центрым и унафэщI полицэм и полковник Архэст Хьэсэн эксперт къулыкъум и тхыдэмрэ и зыужьыныгъэмрэ къызэхуэсахэр щыгъуазэ ищIащ.
Урысей Федерацэм и Следственнэ комитетым и Следственнэ управленэу КъБР-м щыIэм и унафэщIым и къуэдзэ Бабаев Алим экспертхэр жыджэру къазэрыдэлажьэм папщIэ фIыщIэ яхуищIащ, законымрэ захуагъэмрэ къулыкъу хуэщIэным ехъулIэныгъэхэр щызыIэрагъэхьэмэ зэригуапэр жиIащ.
Эксперт-криминалист къулыкъум и ветеран, отставкэм щыIэ милицэм и полковник Мыщхъуэж Анатолий юбилей бжыгъэ дахэр зыгъэлъапIэхэм псалъэ гуапэхэмкIэ захуигъэзащ, эксперт цIэр я щхьэр лъагэу гъащIэм здыкIуацIрахмэ зэригуапэр къыхигъэщащ.
КъыхэжаныкIа лэжьакIуэ нэхъыфIхэм, ветеранхэм юбилей медалхэр, щIыхь тхылъхэмрэ фэеплъ саугъэтхэмрэ яритащ.
Дыгулыбгъу Жантинэ.
